**OŠ IVANA MEŠTOVIĆA**

Martina Pušteka 1, Zagreb

**KRITERIJI PRAĆENJA I OCJENJIVANJA UČENIKA U ŠK. GOD. 2016./2017.**

Nastavni predmet: **MATEMATIKA**

Učitelji: Ida Kristović, Josipa Mamić i Snježana Zuanović

Na sastanku stručnog aktiva matematike dana 5.9.2016. donesene su sljedeće odluke u pogledu elemenata praćenja i ocjenjivanja za gore navedeni nastavni predmet.

**Elementi praćenja ocjenjivanja su:**

* usmena provjera
* pisana provjera
* domaća zadaća

Kriteriji praćenja i ocjenjivanja:

**Usmena provjera**

Usmena provjera učenika se provodi individualno od strane svakog nastavnika i to su svi usmeni oblici provjere postignute razine kompetencija učenika koji rezultiraju ocjenom.

Upisuje se ocjena koja proizlazi iz sveukupnog (usmenog) angažmana učenika na satovima matematike: rješavanja zadataka pred pločom, javljanja i odgovaranja kad ponavljamo staro gradivo, sudjelovanja pri obradi novog gradiva itd.

Ocjena iz usmene provjere je individualna procjena predmetnog nastavnika. Usmeno provjeravanje i ocjenjivanje učenika može se provoditi na svakom nastavnom satu bez obveze najave. Učenik može biti u jednome danu usmeno provjeravan iz dvaju nastavnih predmeta ili iz jednoga nastavnog predmeta ako u danu piše pisanu provjeru.

**Pisana provjera**

|  |  |
| --- | --- |
| **Postotak uspješnosti** **u %** | **Ocjena** |
| 0-44 | Nedovoljan (1) |
| 45-59 | Dovoljan (2) |
| 60-74 | Dobar (3) |
| 75-89 | Vrlo dobar (4) |
| 90-100 | Odličan (5) |

Broj pisanih provjera određen je planom i programom za tekuću nastavnu godinu, a okvirni datumi istih uneseni su u vremenik na početku svakog obrazovnog razdoblja.

Radi se o ispitima koje pišemo na kraju cjeline i kojima se ispituje kako je učenik savladao cjelinu. Upisuju se ocjene iz ispita znanja, kao i ocjene iz ispravka ispita znanja (ako učenik piše ispravak). U slučaju većeg broja negativnih ocjena, učitelj matematike treba utvrditi uzroke neuspjeha i ponoviti pisanu provjeru. O dogovorenome treba obavijestiti razrednika i stručnu službu škole. Prije ponavljanja pisane provjere, učitelj matematike mora organizirati dopunsku nastavu.

Nakon sata na kojem učenik dobiva ispravljeni ispit s ocjenom i na kojem komentiramo rješenja ispita učenik ima pravo pisati ispravak (opet za ocjenu), ako smatra da je naučio bolje od onoga što je uspio pokazati u ispitu. Ispravak se može pisati bez obzira na dobivenu ocjenu (1, 2, 3 ili 4).

U imenik, u rubriku "pisano", upisuju se obje ocjene, i ona iz ispita, i ona iz ispravka.

Ukoliko učenik nije prisutan na satu na kojem pišemo ispit, pisat će ga naknadno ili će odgovarati usmeno.

**Domaća zadaća**

Nastavnik kontinuirano prati rad učenika putem zadavanja domaćih zadaća.

Kvalitetu rada i kontinuitet pisanja domaćih zadaća učitelj može provjeriti kratkom pisanom provjerom domaćih zadaća. Učitelj je dužan obavijestiti učenike o opsegu sadržaja koji će se provjeravati. Rezultati te pisane provjere mogu biti upisane u rubriku domaće zadaće.

Kvalitetu rada i kontinuitet pisanja domaćih zadaća učitelj može provjeriti usmenom provjerom na nastavnom satu za koji je domaća zadaća bila zadana. Učitelj će zadati učeniku nekoliko zadataka iz domaće zadaće, a učenik će ih rješavati na ploči. Učitelj će provjeriti i kvalitetu domaće zadaće zapisane u bilježnici. Rezultati te provjere upisuju se u rubriku domaće zadaće.

**Napomena:** U preostalu rubriku u imeniku nastavnik po potrebi može uvesti dodatni elemet ocjenjivanja, npr. dodatni rad, projektni zadaci…. i o istom mora obavijestiti učenike.

**Za ocjenu odličan :**

Pokazuje izrazit interes za predmet.

Točno i temeljito promatra,te logički povezuje i obrazlaže matematičke pojmove i zakonitosti.

Uči s razumijevanjem. Pronalazi rješenja koja nisu prvobitno dana.

Zadatke učenik rješava samostalno, brzo, točno i temeljito,

Stečeno znanje primjenjuje na nove, složenije primjere.

Kreativno primjenjuje usvojene vještine i znanja u novim situacijama.

Sposoban je prenositi znanje drugim učenicima.

Reagira brzo, odgovara temeljito i argumentirano.

Samostalno i točno rješava problemske situacije.

Izrazito temeljit i stalno brine o kvaliteti svog rada. Služi se dodatnim izvorima znanja.

Uvijek je aktivan. Traži dodatne zadatke.

Domaće zadaće su redovito, izrazito uredno i točno napisane. Sve zadatke je sposoban sam obrazložiti.

U pisanom radu pri bodovanju postupaka rješavanja postiže rezultate od 90 do 100 %.

**Za ocjenu vrlo dobar :**

Učenik točno i bez pomoći učitelja, temeljito i s razumijevanjem rješava zadatke.

U izradi složenijih zadataka je nešto sporiji i ponekad površniji.

Uz pomoć nastavnika, rješava nove problemske situacije.

Primjenjuje stečeno znanje, samostalno uočava pogreške i ispravlja ih.

U radu je samostalan, često se javlja i gotovo uvijek sudjeluje u razrednim diskusijama.

Domaće zadaće su redovite i točne. Brine o kvaliteti svog uratka.

Ponekad netočno obrazlaže riješene zadatke.

U pisanom radu pri bodovanju postupaka rješavanja postiže rezultat od 75 do 89 %.

**Za ocjenu dobar :**

Sadržaje usvojio na razini razumijevanja.

Reproducira temeljne pojmove, razumije gradivo, ali ga ne zna primijeniti, niti obrazložiti vlastitim primjerima.

Sporiji u radu,zadatke rješava samostalno i uglavnom točno.

Djelomično primjenjuje matematičke zakonitosti, iako ih poznaje.

Traži pomoć kad mu je potrebna. Uočava greške i ispravlja ih uz pomoć učitelja.

Primjenjuje naučeno na jednostavnim primjerima.

Izražava nesigurnost pri objašnjavanju činjenica i pojmova.

Povremeno potrebni poticaji u radu.

Dobro predočava, ali ne uočava uvijek bit zakonitosti i ne snalazi se u obrazlaganju riješenih zadataka.

Domaće zadaće piše redovito, ali ne posvećuje veću pozornost točnosti i urednosti. Ponekad se ne snalazi u obrazlaganju riješenog zadataka.

U pisanom radu pri bodovanju postupaka rješavanja učenik postiže rezultat od 60 do 74 %.

**Za ocjenu dovoljan :**

Otežano povezuje činjenice i gradivo dosta teško usvaja (stupanj prepoznavanja).

Pokazuje slabu motiviranost za spoznavanje matematičkih sadržaja.

Prepoznaje osnovne matematičke pojmove, odgovara po sjećanju, bez dubljeg razumijevanja.

Rješava najjednostavnije zadatke. Zadatke rješava sporo.

Griješi, do rezultata dolazi uz pomoć učitelja. Ne uočava greške samostalno.

Povremeno zanemaruje izvršavanje zadataka. Iskazuje nesamostalnost u radu.

Rastresen je i lako gubi kontakt s radom.

Domaće zadaće su neredovite, često neuredne i netočne. Nije u stanju obrazložiti riješeni zadatak.

U pisanom radu pri bodovanju postupaka rješavanja postiže rezultat od 45 do 59 %.

**Za ocjenu nedovoljan:**

Izrazito teško usvaja gradivo (stupanj prisjećanja).

Ne poznaje i ne primjenjuje osnovne matematičke zakonitosti i pojmove.

Znanje je manjkavo pa nema njegove primjene.

Nije u stanju riješiti zadatke niti uz pomoć učitelja.

Mišljenje nije samostalno. Nezainteresiran, neuredan, ne brine o kvaliteti rada ni o izgledu uratka.

Teško se koncentrira na rad. Pri poteškoćama odustaje od rada.

Ne želi raditi kad treba uložiti trud za usvajanje minimuma temeljnih pojmova.

Izrazito neredovit u pisanju domaćih zadaća.

Zadaće su netočne, površne i neuredne.

Ne uspijeva reproducirati riješeni zadatak, niti obrazložiti napisano.

U pisanom radu postiže pri bodovanju postupaka rješavanja rezultat koji je manji od 44%.

**Zaključna ocjena iz predmeta matematika je rezultat procesa praćenja i vrednovanja svih elemenata ocjenjivanja. Učenik se može nagraditi većom ocjenom za izniman trud i/ili uočen napredak tijekom nastavne godine.**

Učitelji matematike će na početku i tijekom školske godine upoznati učenike s ovim elementima praćenja i ocjenjivanja, kao i s načinima i postupcima vrednovanja

Prisutni:

Snježana Zuanović \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Josipa Mamić \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ida Kristović \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_